PATVIRTINTA

 Vilniaus savivaldybės

 Grigiškių lopšelio-darželio

 „Pelėdžiukas“

 direktoriaus 2020 m. rugsėjo 3 d.

 įsakymu Nr. V- 55.1.

**VILNIAUS SAVIVALDYBĖS**

**GRIGIŠKIŲ LOPŠELIO – DARŽELIO „PELĖDŽIUKAS“**

**PRIEŠMOKYKLINIO UGDYMO TVARKOS APRAŠAS**

**2020-2021 M.M.**

**I SKYRIUS**

**BENDROSIOS NUOSTATOS**

1. Priešmokyklinio ugdymo tvarkos aprašas (toliau – Tvarkos aprašas) nustato bendruosius priešmokyklinio ugdymo reikalavimus, priešmokyklinio ugdymo organizavimą ir finansavimą. Priešmokyklinį ugdymą vykdo Vilniaus savivaldybės Grigiškių lopšelis-darželis (toliau – Darželis) pagal vienerių metų priešmokyklinio ugdymo bendrąją programą (toliau – Programa).

2. 2020-2021 mokslo metai prasideda rugsėjo 1 d., baigiasi rugpjūčio 31 d.

3. Tvarkos apraše vartojamos sąvokos apibrėžtos Lietuvos Respublikos švietimo įstatyme (toliau – Švietimo įstatymas).

**II SKYRIUS**

**BENDRIEJI PRIEŠMOKYKLINIO UGDYMO REIKALAVIMAI**

4. Priešmokyklinis ugdymas:

4.1. pradedamas teikti vaikui, kai tais kalendoriniais metais jam sueina 6 metai;

4.2. gali būti teikiamas anksčiau tėvų (globėjų) sprendimu, bet ne anksčiau, negu vaikui sueina 5 metai;

4.3. tėvai (globėjai) turi teisę kreiptis į pedagoginę psichologinę tarnybą arba švietimo pagalbos tarnybą (toliau kartu – Tarnyba), kurios aptarnavimo teritorijoje yra švietimo teikėjas, dėl 5 metų vaiko brandumo ugdytis pagal priešmokyklinio ugdymo programą vertinimo. Rekomenduojama kreiptis ne anksčiau nei vaikui sueina 4 metai 8 mėnesiai (atsižvelgiant į vaiko brandumo mokyklai įvertinimo testo taikymo galimybes). Tarnyba ne vėliau kaip per 20 darbo dienų nuo kreipimosi dienos pateikia rekomendacijas tėvams (globėjams) dėl vaiko pasirengimo mokytis;

4.4. vykdomas pagal Programą, kurios minimali trukmė yra:

4.4.1. 640 valandų per metus.

4.5. antrus metus pagal Programą vaikai nėra ugdomi.

5. Priešmokyklinio ugdymo organizavimo forma yra priešmokyklinio ugdymo grupė (toliau – Grupė).

5.1. Pagal Programą vaikas gali būti ugdomas (ugdytis) šeimoje. Vaikų ugdymą (ugdymąsi) šeimoje tėvams (globėjams) padeda organizuoti valstybinė, savivaldybės, nevalstybinė ikimokyklinio ugdymo mokykla ir bendrojo ugdymo mokykla, kurios nuostatuose (įstatuose) įteisintas pavienio mokymosi forma ugdymosi šeimoje mokymo proceso organizavimo būdas, vadovaudamasi Ugdymosi šeimoje įgyvendinimo tvarkos aprašu, patvirtintu Lietuvos Respublikos Vyriausybės 2020 m. gegužės 20 d. nutarimu Nr. 504 „Dėl Ugdymosi šeimoje įgyvendinimo tvarkos aprašo patvirtinimo.

6. 2020-2021 m.m. lopšelyje-darželyje suformuotos dvi priešmokyklinio ugdymo grupės, kuriose vykdomos priešmokyklinio ugdymo programos:

6.1. darželyje priešmokyklinis ugdymas organizuojamas taikant priešmokyklinio ugdymo modelį, kurio trukmė 10.30 val. per dieną;

6.2. grupės darbo pradžia - 7.00 val.;

6.3. ugdymo vieta - priešmokyklinio ugdymo grupė;

6.4. ugdomoji kalba - lietuvių kalba.

7. Darželis, atsižvelgdamas į tėvų (globėjų) poreikius ir galimybes, su tėvais (globėjais) aptaria ir pasirašo mokymo sutartį, kurioje nurodoma: mokymo sutarties šalys, ugdymo Programa, jos pradžios ir pabaigos laikas, šalių įsipareigojimai, įtraukiant teises ir pareigas pagal Lietuvos Respublikos švietimo įstatymo 43 straipsnio 11 dalį bei 47 straipsnį, sutarties keitimo, nutraukimo pagrindai, padariniai ir kitos nuostatos, neprieštaraujančios kitiems teisės aktams.

8. Vaikų tėvai (globėjai) privalo užtikrinti vaiko punktualų, reguliarų Darželio lankymą (jei vaikas negali atvykti į Darželį, nedelsiant turi informuoti Darželį) ir kitų mokymo sutartyje nurodytų pareigų vykdymą.

9. Vaiko lankomumas yra žymimas grupės dienyne, kurio formą tvirtina Lietuvos Respublikos švietimo, mokslo ir sporto ministras.

10. Priešmokyklinio ugdymo Programą įgyvendina:

10.1. priešmokyklinio ugdymo pedagogas, ikimokyklinio ugdymo mokytojas, meninio ugdymo mokytojas, mokytojo padėjėjas darbui specialiųjų poreikių vaikais, mokytojo padėjėjas, neformaliojo ugdymo mokytojas (kūno kultūros mokytojas), pagalbos mokiniui specialistai (logopedas).

11. Vaikui, kuriam nustatyti specialieji ugdymosi poreikiai, Programą pritaiko Grupėje dirbantis priešmokyklinio ugdymo pedagogas (-ai) kartu su Darželio Vaiko gerovės komisija, atsižvelgiant į Vilniaus Psichologinės - pedagoginės tarnybos, pagalbos vaikui specialisto (logopedo) rekomendacijas.

12. Grupėje, kurioje, pritaikius Programą, ugdomi ir vaikai, turintys vidutinių, didelių ir (ar) labai didelių specialiųjų ugdymosi poreikių, dirba priešmokyklinio ugdymo pedagogas ir mokytojo padėjėjas, teikiantis specialiąją pagalbą, vadovaujantis Specialiosios pagalbos teikimo mokyklose (išskyrus aukštąsias mokyklas) tvarkos aprašu, patvirtintu Lietuvos Respublikos švietimo ir mokslo ministro 2011 m. liepos 8 d. įsakymu Nr. V-1229 „Dėl Specialiosios pagalbos teikimo mokyklose (išskyrus aukštąsias mokyklas) tvarkos aprašo patvirtinimo“.

13. Grupėje vaikų skaičius negali viršyti pagal amžiaus grupes Lietuvos higienos normoje HN 75:2016 „Ikimokyklinio ir priešmokyklinio ugdymo programų vykdymo bendrieji sveikatos saugos reikalavimai“, patvirtintoje Lietuvos Respublikos sveikatos apsaugos ministro 2010 m. balandžio 22 d. įsakymu Nr. V-313 „Dėl Lietuvos higienos normos HN 75:2016 „Ikimokyklinio ir priešmokyklinio ugdymo programų vykdymo bendrieji sveikatos saugos reikalavimai“ patvirtinimo“, nurodyto vaikų skaičiaus.

14. Programos įgyvendinimo laikotarpiu rekomenduojama organizuoti vaikų, ugdomų pagal priešmokyklinio ugdymo programą, atostogas pagal bendrojo ugdymo mokykloms nustatytą mokinių atostogų laiką ir tėvų (globėjų) poreikius:

14.1. priešmokyklinio ugdymo grupės vaikai, kurie pagal bendrojo ugdymo mokykloms Bendrajame ugdymo plane 2019-2021m. rekomenduojamų atostogų metu lanko priešmokyklinio ugdymo grupę – nevykdo tolimesnio priešmokyklinio ugdymo programos turinio įgyvendinimo, o dalyvauja žaidimų, dailės, eksperimentų, sporto ar kt. veiklose, tobulina silpnesnes kompetencijų sritis;

14.2.bendrojo ugdymo plano 2019-2021 m. Bendrojo ugdymo mokykloms nustatytos 2020-2021 mokslo metų atostogos:

|  |  |  |
| --- | --- | --- |
| **Atostogos** | **Pradžia****Baigiasi** | **Pabaiga** |
| Rudens | 2020-10-26 | 2020-10-30 |
| Žiemos (Kalėdų) | 2020-12-23 | 2021-01-05 |
| Žiemos atostogos | 2021-02-15 | 2021-02-19 |
| Pavasario (Velykų) | 2021-04-06 | 2021-04-09 |
| Vasaros  | 2021-06-01 | 2021-08-31 |

**III SKYRIUS**

**PRIEŠMOKYKLINIO UGDYMO ORGANIZAVIMAS**

15. Darželis:

15.1. informuoja tėvus (globėjus) apie priešmokyklinio ugdymo organizavimą;

15.2. po mokymo sutarties pasirašymo vaiką įregistruoja Mokinių registre nurodant pirmąją mokinio ugdymosi dieną. Iš Mokinių registre sukauptų duomenų – mokinio vardas ir pavardė; asmens kodas; atvykimo data (pirmoji mokinio ugdymosi diena); namų adresas; grupė, į kurią mokinys atvyko; grupė, kurioje mokinys ugdosi; grupė, iš kurios mokinys išvyko; įsakymo apie išvykimą data ir numeris; Mokykla, į kurią mokinys išvyko ugdytis / mokytis, – automatiniu būdu formuojamas, o pasibaigus mokslo metams išspausdinamas ir sudaromas Mokinių abėcėlinis žurnalas;

15.3. Mokinių abėcėliniame žurnale mokinių pavardes ir vardus surašo abėcėlės tvarka. Registracijos numeriai kasmet pradedami nuo 1. Informacija atnaujinama, jei pasikeičia mokinio gyvenamosios vietos adresas, vardas arba pavardė, o buvęs įrašas išsaugomas. Tuo atveju, kai nežinoma, į kokią Mokyklą mokinys yra išvykęs, gali būti įrašoma: užsienio valstybės, savivaldybės pavadinimas arba „Nežinoma“. Kitų mokslo metų Mokinių abėcėlinio žurnalo aplankas Mokinių registre formuojamas iš atitinkamais mokslo metais sukauptų mokinių duomenų, patikslinus informaciją apie mokinio grupę / klasę, kurioje jis ugdosi / mokosi, ir įrašius duomenis apie tais mokslo metais išvykusius ir atvykusius mokinius;

15.4. nustato ugdomosios veiklos planavimo, pasiekimų vertinimo formą, ir jų parengimo terminus:

15.4.1. ugdomosios veiklos ilgalaikiai 2020-2021 m.m. planai sudaromi pagal patvirtintą priešmokyklinio ugdymo modelį (parengiami iki einamųjų mokslo metų spalio 1 d. ir suderinami metodinės grupės susirinkime);

15.5. pateikia mokyklai, vykdančiai pradinio ugdymo programą, ar kitam švietimo teikėjui, kuris vykdys pradinio ugdymo programą, priešmokyklinio ugdymo pedagogo (-ų) ar Jungtinės grupės ikimokyklinio ugdymo auklėtojo(-ų), (švietimo pagalbos specialisto (-ų), jeigu buvo teikta pagalba), rekomendaciją, parengtą pagal Tvarkos aprašo priede pateiktą formą (toliau – Rekomendacija). Rekomendacija turi būti pasirašyta priešmokyklinio ugdymo pedagogo (-ų) patvirtinta Darželio vadovo.

16. Priešmokyklinio ugdymo pedagogas ir ikimokyklinio ugdymo mokytojas, dirbantis Grupėje:

16.1. organizuoja ugdomąją veiklą pagal Programą, atsižvelgdamas į patvirtinto Modelio ypatumus, individualius vaikų poreikius. Nepriklausomai nuo Modelio, priešmokyklinio ugdymo procesas yra vientisas, neskaidomas į atskiras sritis (atskirus dalykus) ir vyksta integruotai visą Modelyje nustatytą laiką;

16.2. priešmokyklinio ugdymo pedagogas, ikimokyklinio ugdymo ir neformaliojo ugdymo mokytojas dirba 36 val. per savaitę (33 val. per savaitę kontaktiniu būdu, 3 val. per savaitę – nekontaktiniu būdu (pasirengimas veikloms, metodinių priemonių gaminimas, saviugda ir pan.);

16.3. priešmokyklinio ugdymo pedagogas (toliau - Mokytojas) rengia grupių ugdomosios veiklos ilgalaikius planus pagal patvirtintą priešmokyklinio ugdymo modelį bei Darželyje patvirtintą formą (ilgalaikiai planai parengiami iki einamųjų mokslo metų spalio 1 d. ir suderinami metodinės grupės susirinkime);

16.3.1. Mokytojas, atsižvelgdamas į ilgalaikius planus (jie gali būti koreguojami, keičiami), į grupės vaikų pasiekimus, jų poreikius, rengia trumpalaikius ugdomosios veiklos planus savaitei (laikotarpis gali būti koreguojamas), pagal Darželyje patvirtintą trumpalaikių planų formą;

16.3.2. Mokytojas ugdomojoje veikloje naudoja Priešmokyklinio ugdymo priemonių komplektą ,,OPA PA“, kurį sudaro priešmokyklinuko knyga (3 dalys: Ruduo/Žiema/ Pavasaris), grupės plakatų rinkinys (3 dalys), priešmokyklinuko užduočių bloknotas (3 dalys), pedagogo knyga (3 dalys) - UAB leidykla ,,Šviesa“, 2014 m.);

16.4. dalyvauja respublikinės ikimokyklinių įstaigų darbuotojų asociacijos ,,Sveikatos želmenėliai“ veikloje“;

16.5. Mokytojas priešmokyklinio ugdymo turinyje įgyvendina integruojamas prevencines programas: ,,**Alkoholio, tabako ir kitų psichiką veikiančių medžiagų vartojimo prevencijos programa**,patvirtinta Lietuvos Respublikos švietimo ir mokslo ministro 2006 m. kovo 17 d. įsakymu Nr. ISAK-494.;tarptautinė socialinių ir emocinių sunkumų įveikimo programa **,,Zipio draugai“,** įgyvendinama Lietuvoje nuo 2000 m. ); **,,Gyvenimo įgūdžių ugdymo programa“,** suderinta Lietuvos Respublikos švietimo ir mokslo ministerijos Sveikatos ugdymo ir kūno kultūros ekspertų komisijos 2003 m. sausio 23 d. protokoliniu nutarimu;

16.6. siekdamas dermės ir ugdymo tęstinumo tarp priešmokyklinio ir pradinio ugdymo programų, yra susipažinęs su pirmos klasės ugdymo programos nuostatomis, skirtomis pirmai–antrai klasei;

16. 7. vertina vaikų pažangą ir pasiekimus vadovaudamasis Programa:

 16.7.1. vaikų pažangą ir pasiekimus vertina du kartus metuose, vadovaujantis

Priešmokyklinio ugdymo bendrąja programa, patvirtinta Lietuvos Respublikos švietimo ir mokslo ministro 2014 m. rugsėjo 2 d. įsakymu Nr. V-779 (TAR, 2014-09-02, 2014-11581) ir Darželio ikimokyklinio/priešmokyklinio ugdymo vaikų pasiekimų ir pažangos vertinimo kriterijais, patvirtintais įstaigos ikimokyklinio ugdymo programoje ,,Aukime kartu“ (2017 m.);

16.7.2. įgyvendinęs Programą, atlieka vaiko galutinį individualių pasiekimų vertinimą ir įrašo rekomendaciją, skirtą Mokyklai, vykdančiai pradinio ugdymo programą, ar kitam švietimo teikėjui, kuris vykdys pradinio ugdymo programą;

16.7.3. vaiko, turinčio specialiųjų ugdymosi poreikių, pasiekimus vertina kartu su Darželio Vaiko gerovės komisija, aptaria su tėvais (globėjais) ir įrašo rekomendaciją, skirtą Mokyklai, vykdančiai pradinio ugdymo programą, ar kitam švietimo teikėjui, kuris vykdys pradinio ugdymo programą;

16.7.4. vaikų pažangą Programos įgyvendinimo laikotarpiu vertina nuolat, pasirinkdamas vertinimo būdus ir metodus (kaupiami vaikų darbai, užduočių lapai, rašomi komentarai, Mokytojo, vaikų pastebėjimai ir pan.);

16.8. Mokytojas atlieka kitus darbus, nurodytus jo pareigybės apraše (Lietuvos Respublikos švietimo ir mokslo ministro 2003 m. lapkričio 10 d. įsakymas Nr. ISAK-1581 „Dėl Priešmokyklinio ugdymo pedagogo pavyzdinio pareiginio aprašo patvirtinimo“, ir Lietuvos Respublikos švietimo ir mokslo ministro 2005 m. lapkričio 11 d. įsakymas Nr. ISAK-2249 „Dėl Pavyzdinio auklėtojo pareigybės aprašymo patvirtinimo“).

**IV SKYRIUS**

**PRIEŠMOKYKLINIO UGDYMO ORGANIZAVIMAS KARANTINO, EKSTREMALIOS SITUACIJOS, EKSTREMALAUS ĮVYKIO AR ĮVYKIO, KELIANČIO PAVOJŲ MOKINIŲ SVEIKATAI IR GYVYBEI, LAIKOTARPIU ARBA ESANT APLINKYBĖMS MOKYKLOJE, DĖL KURIŲ UGDYMO PROCESAS NEGALI BŪTI ORGANIZUOJAMAS KASDIENIU MOKYMO PROCESO ORGANIZAVIMO BŪDU**

17. Karantino, ekstremalios situacijos, ekstremalaus įvykio ar įvykio (ekstremali temperatūra, gaisras, potvynis, pūga ir kt.), keliančio pavojų mokinių sveikatai ir gyvybei (toliau – ypatingos aplinkybės) laikotarpiu arba esant aplinkybėms Darželyje, dėl kurių priešmokyklinis ugdymas negali būti organizuojamas Grupėje (Darželyje vyksta remonto darbai ir kt.), ugdymo procesas gali būti koreguojamas arba laikinai stabdomas, arba organizuojamas nuotoliniu mokymo proceso organizavimo būdu (toliau – nuotolinis mokymo būdas), ugdymo gairės rengiamos vadovaujantis šio skyriaus nuostatomis ir tvirtinamos Darželio vadovo.

18. Daželio vadovas, nesant valstybės, savivaldybės lygio sprendimų dėl ugdymo proceso organizavimo esant ypatingoms aplinkybėms ar esant aplinkybėms Darželyje, dėl kurių ugdymo procesas negali būti organizuojamas kasdieniu mokymo proceso organizavimo būdu, gali priimti sprendimus:

18.1. laikinai koreguoti ugdymo proceso įgyvendinimą:

18.1.1. keisti nustatytą ugdymo trukmę;

18.1.2. keisti nustatytą ugdymo pradžios ir pabaigos laiką;

18.1.3. ugdymo procesą perkelti į kitas aplinkas;

18.1.4. priimti kitus aktualius ugdymo proceso ir vidaus bei darbo tvarkos (pvz., dėl veido kaukių dėvėjimo ir pan.) organizavimo sprendimus, mažinančius / šalinančius pavojų mokinių sveikatai ir gyvybei;

18.2. laikinai stabdyti ugdymo procesą, kai dėl susidariusių aplinkybių Darželio aplinkoje nėra galimybės jo koreguoti ar tęsti ugdymo procesą Grupėje kasdieniu mokymo proceso organizavimo būdu nei nuotoliniu mokymo būdu, pvz., sutrikus elektros tinklų tiekimui ir kt. Ugdymo procesas Darželio vadovo sprendimu gali būti laikinai stabdomas 1–2 darbo dienas. Darželio vadovas sprendimą dėl ugdymo proceso stabdymo raštu derina su valstybinės Darželio (biudžetinės įstaigos) – savininko teises ir pareigas įgyvendinančia institucija, savivaldybės Darželio (biudžetinės įstaigos) – savivaldybės vykdomąja institucija ar jos įgaliotu asmeniu, valstybinės ir savivaldybės Darželio (viešosios įstaigos) – savininku (dalyvių susirinkimu);

18.3. valstybės, savivaldybės lygiu priėmus sprendimą ugdymą organizuoti nuotoliniu mokymo būdu, Darželis:

18.3.1. vadovaujasi Mokymo nuotoliniu ugdymo proceso organizavimo būdu kriterijų aprašo, patvirtinto Lietuvos Respublikos švietimo, mokslo ir sporto ministro 2020 m. liepos 2 d. įsakymu Nr. V-1006 „Dėl Mokymo nuotoliniu ugdymo proceso organizavimo būdu kriterijų aprašo patvirtinimo“, rekomendacijomis dėl priešmokyklinio ugdymo organizavimo;

18.3.2. susitaria su grupių priešmokyklinio ugdymo mokytojais dėl mokinių emocinės sveikatos stebėjimo;

18.3.3. susitaria, kad švietimo pagalba (logopedo) teikiama individualiomis konsultacijomis nuotoliniu būdu, naudojant elektroninius laiškus, ZOOM, SKYPE ar kt. programėles;

18.3.4. susitaria, kad priešmokyklinio ugdymo grupių mokytojai pertvarkytų ugdymo pagal Programą veiklų tvarkaraštį, pritaikydami jį ugdymo procesui organizuoti nuotoliniu mokymo būdu: konkrečios grupės dienotvarkėje numato sinchroniniam ir asinchroniniam ugdymui skiriamą laiką. (Galima nepertraukiamo sinchroninio ugdymo trukmė per dieną – iki 1 val.);

18.3.5. susitaria ir suderina su mokytojais (priešmokyklinio ugdymo pedagogais, ikimokyklinio ugdymo mokytojais, ikimokyklinio ugdymo meninio ugdymo mokytojais, neformaliojo švietimo mokytojais, pagalbos mokiniui specialistais) dėl tarpusavio bendradarbiavimo, ugdymo turinio integracijos, kad asinchroniniu būdu vykdomas ugdymo procesas būtų įvairus ir prasmingas: tikslingas tiesioginio transliavimo internetu ar televizijoje veiklų stebėjimas, užduočių atlikimas ir t.t., atsižvelgiant į vaikų galimybes ir amžiaus ypatumus;

18.3.6. susitaria, kad vaikams skiriamos užduotys, vadovaujantis ugdymo Programa, integruojamomis prevencinėmis programomis, priešmokyklinuko užduočių priemonės ,,OPA PA“ komplektu (užduočių bloknotu, priešmokyklinuko knyga, pedagogo knyga) ir naudojant įstaigos elektroninės svetainės puslapį, ZOOM, Padlet programėles, grupių elektroninius paštus;

18.3.7. susitaria ir suderina su visais grupėje dirbančiais mokytojais, pagalbos vaikui specialistais (logopedu), kad grįžtamasis ryšys bus fiksuojamas visos grupės vaikų savaitės grįžtamojo ryšio lentelėje, individualūs vaikų darbai kaupiami sukurtame vaiko elektroniniame aplanke, o grįžtamasis ryšys vaikams, jų tėvams (globėjams) suteikiamas individualiai susitarus su kiekviena šeima jiems patogia nuotolinio bendravimo forma;

18.4. informacija apie mokymo nuotoliniu ugdymo proceso organizavimo būdu organizavimą yra skelbiama Darželio interneto svetainėje.

**V SKYRIUS**

**BAIGIAMOSIOS NUOSTATOS**

19. Programa finansuojama iš valstybės biudžeto, vadovaujantis Mokymo lėšų apskaičiavimo, paskirstymo ir panaudojimo tvarkos aprašu, patvirtintu Lietuvos Respublikos Vyriausybės 2018 m. liepos 11 d. nutarimu Nr. 679 „Dėl Mokymo lėšų apskaičiavimo, paskirstymo ir panaudojimo tvarkos aprašo patvirtinimo“, savivaldybių biudžetų, rėmėjų ir kitomis lėšomis.

\_\_\_\_\_\_\_\_\_\_\_\_\_\_\_\_\_